
2. pielikums “Darba uzdevums”

DARBA UZDEVUMS
1. PAMATOJUMS
2024. gada 14. jūnija Ministru kabineta rīkojums Nr. 469 (protokols Nr. 24, 55.§) “Par valsts galvenā autoceļa A7 Rīga – Bauska – Lietuvas robeža (Grenctāle) posma no Ķekavas apvedceļa līdz Bauskai (Ārcei) pārbūves projekta pirmās kārtas “Bauskas apvedceļš” publiskās un privātās partnerības procedūras uzsākšanu, nekustamo īpašumu atsavināšanu projekta otrajai kārtai “Iecavas apvedceļš” un nacionālo interešu objekta statusa noteikšanu Bauskas apvedceļa un Iecavas apvedceļa infrastruktūrai”[footnoteRef:2] (turpmāk– Rīkojums). [2:  Rīkojums pieejams: https://likumi.lv/ta/id/352823] 


2. MĒRĶIS
Izvēlēties piemērotāko iepirkuma procedūru un sagatavot iepirkuma dokumentāciju, kas nodrošinātu PPP iepirkuma procedūras veikšanu Bauskas apvedceļa būvniecības projekta[footnoteRef:3] īstenošanai tā, lai rezultātā tiktu sasniegts finanšu noslēgums un noslēgts PPP līgums par Bauskas apvedceļa projektēšanu, būvdarbiem, finansēšanu un uzturēšanu. [3:  Saskaņā ar Rīkojumu VSIA “Latvijas Valsts ceļi” Satiksmes ministrijas uzdevumā veic valsts galvenā autoceļa A7 Rīga – Bauska – Lietuvas robeža (Grenctāle) posma no Ķekavas apvedceļa līdz Bauskai (Ārcei) pārbūves projekta pirmās kārtas – Bauskas apvedceļa PPP projekta īstenošanu.] 


3. DARBA IZPILDES KĀRTĪBA, TERMIŅI UN NEPIECIEŠAMIE RESURSI
3.1. Izpildītājs veic darbu, pamatojoties uz Iepirkuma līgumu un tā pielikumiem, t.sk. Darba Uzdevumu.
3.2. Izpildītājs izstrādā PPP iepirkuma dokumentāciju gan kvalifikācijas kārtai, gan atlases kārtai tādā gatavības pakāpē, kādā PPP iepirkums var tikt izsludināts atbilstoši normatīvo aktu prasībām, ne vēlāk kā viena gada laikā no Iepirkuma līguma noslēgšanas dienas. Pamatojoties uz šo termiņu kā atskaites punktu un ņemot vērā atbilstoši Darba Uzdevuma 4.4.3. apakšpunktam izvēlēto Bauskas apvedceļa PPP projektam piemērotāko iepirkuma procedūru, Izpildītājs Iepirkuma līguma izpildes laikā atbilstoši Darba Uzdevuma 4.4.5. apakšpunktā noteiktajam izstrādā Bauskas apvedceļa PPP projekta īstenošanas laika grafiku (turpmāk šajā pielikumā – Darba izpildes grafiks). Pasūtītāja apstiprinātajā Darba izpildes grafikā noteiktie termiņi, t.sk. visi starptermiņi, būs saistoši Izpildītājam. Par termiņu vai starptermiņu kavējumiem, kuri var iestāties Pasūtītāja vai trešo pušu darbības vai bezdarbības rezultātā, Izpildītajam būs pienākums savlaicīgi, pirms termiņu un/vai starptermiņu kavējumu iestāšanās, rakstveidā e-pastā informēt Pasūtītāju, pamatojot iespējamā kavējuma cēloņus, to ietekmi uz Iepirkuma līguma izpildi, kā arī piedāvājot situācijas risinājumus un nepieciešamo darba izpildes termiņa pagarinājumu, ja tāds ir nepieciešams. Pamatojoties uz saņemto Izpildītāja rakstveida paziņojumu, pēc savstarpējām konsultācijām, ja nepieciešams Iepirkuma līguma puses veic Darba izpildes grafika grozījumus Iepirkuma līgumā noteiktajā kārtībā. 
3.3. Darba nodošanas – pieņemšanas kārtība un samaksas kārtība ir noteikta Iepirkuma līgumā.
3.4. Iepirkuma līguma izpildes laikā darbu veic tie speciālisti, kurus Izpildītājs ir norādījis savā piedāvājumā Iepirkumam un kurus piesaistot, Izpildītājs ir kvalificējies Iepirkumam. Speciālistu maiņa vai aizvietošana nav atļauta, izņemot Iepirkuma līgumā īpaši noteiktos gadījumus, ievērojot Iepirkuma līgumā noteikto maiņas vai aizvietošanas kārtību. 
3.5. Darba valoda ir latviešu valoda, kas nozīmē, ka darba izpildes ikdienas vadīšana notiek latviešu valodā. Pēc Pasūtītāja pieprasījuma Iepirkuma līguma izpildei nepieciešamās informācijas svešvalodā tulkojumu uz latviešu valodu nodrošina Izpildītājs par saviem līdzekļiem. 
3.6. Ar Iepirkuma līguma izpildi saistītās sapulces notiek klātienē Pasūtītāja birojā Emīlijas Benjamiņas ielā 3, Rīga, vai attālināti MS Teams platformā, kā arī nepieciešamības gadījumā tās var tikt organizētas klātienē Latvijas kompetento iestāžu telpās kā, piemēram, Centrālās finanšu un līgumu aģentūras, Finanšu ministrijas, Iepirkumu uzraudzības biroja vai citās telpās. Pēc nepieciešamības Pasūtītājs var uzdot Izpildītājam sagatavot kopsavilkumu par sapulcē pieņemtajiem lēmumiem latviešu valodā un nosūtīt to sapulces dalībniekiem uz e-pastu ne vēlāk kā 3 (trīs) darba dienu laikā pēc sapulces norises. Izpildītājs nodrošina, ka visi Iepirkuma līguma izpildē iesaistītie speciālisti, t.sk. atbalsta personāls, paraksta apliecinājumu par Iepirkuma līguma izpildes laikā saņemtās informācijas neizpaušanu (Pasūtītājs ir tiesīgs pieprasīt uzrādīt šo apliecinājumu jebkurā laikā un Izpildītajam tas 1 (vienas) darba dienas laikā ir jāuzrāda). Papildus šim apliecinājumam Pasūtītājs nodrošina, ka PPP iepirkuma procedūrā piesaistītie Izpildītāja speciālisti kā eksperti paraksta neieinteresētības apliecinājumus atbilstoši PIL 25. panta trešajai daļai.
3.7. Nepieciešamības gadījumā, t.sk., ja Pasūtītājs pamatoti rakstiski norāda Izpildītājam, ka Iepirkuma līguma izpildē iesaistītie Izpildītāja speciālisti nespēj pienācīgi izpildīt Pasūtītāja uzdotos pienākumus, Izpildītājs nodrošina papildu cilvēkresursus un/vai tehnisko nodrošinājumu Darba Uzdevumā noteiktā darba sekmīgai un savlaicīgai izpildei, piemēram, sarunu ar PPP iepirkuma pretendentiem protokolēšanas nodrošināšanai, prezentāciju sagatavošanai, dokumentu formatēšanai un tulkošanai uz/no latviešu – angļu valodas u.c. Visas šo papildu cilvēkresursu un/vai tehniskā nodrošinājuma izmaksas Izpildītājs ierēķina savā finanšu piedāvājumā Iepirkumam un Izpildītājam nav tiesību prasīt papildu samaksu par šo resursu izmantošanu. 
3.8. Izpildītājs atbild par piesaistītajiem apakšuzņēmējiem. Iepirkuma līguma izpildes laikā darbu veic tie apakšuzņēmēji, kurus Izpildītājs ir noradījis savā piedāvājumā Iepirkumam vai piesaistījis atbilstoši Iepirkuma līguma noteikumiem.
3.9. Izpildītājs, izstrādājot Pasūtītāja uzdevumā dažādus dokumentus, kuri tiks izmantoti publiskošanai, kā, piemēram, prezentācijas, oficiālie atzinumi u.tml., izmanto Pasūtītāja apstiprināto korporatīvo stilu dokumentu noformēšanai. Šāda veida dokumentos Izpildītājs norāda teksta veidā savu nosaukumu kā dokumenta izstrādātājs, vienlaikus nenorādot citus savas firmas apzīmējumus kā logotipu, grafiskus attēlus vai aprakstus.

4. DARBA SATURS
4.1. Pirmā daļa. Informācijas un dokumentu apkopošana un analīze; PPP iepirkuma procedūras izvēle; Darba izpildes grafika izstrāde un apstiprināšana; PPP iepirkuma dokumentācijas izstrāde; PPP iepirkuma izsludināšana.
4.2. Otrā daļa. Dalība PPP iepirkuma procedūrā, t.sk. iespējamās sarunās ar PPP iepirkuma pretendentiem un finansētājiem, ekspertu statusā (līdz finanšu noslēgumam un PPP līguma noslēgšanai).
4.3. Trešā daļa. Finanšu un juridisko konsultāciju nodrošināšana Bauskas apvedceļa būvniecības laikā (plānotais laiks projektēšanai un būvdarbiem ir 3 (trīs) gadi no Bauskas apvedceļa PPP līguma noslēgšanas) un 1 (vienā) ziemas - vasaras uzturēšanas darbu sezonā (plānotais laiks ir 1 (viens) gads pēc Bauskas apvedceļa būvdarbu pabeigšanas akta parakstīšanas).
4.4. Pirmās daļas ietvaros veicamie darbi:
4.4.1. Apkopot un izanalizēt ar Bauskas PPP projekta īstenošanu saistīto informāciju un dokumentus tādā apjomā, kāds nepieciešams, lai kvalitatīvi un kompetenti sagatavotu PPP iepirkuma dokumentāciju, ieskaitot 2009. gada izpēti “E67 Via Baltica posma a/c A4 (Saulkalne) – Bauska (Ārce) attīstības izpēte” un tās aktualizāciju “Projekta risinājumu aktualizācija valsts galvenā autoceļa A7 Rīga – Bauska – Lietuvas robeža – Grenctāle) posmam Ķekavas apvedceļš – Bauska, ieskaitot Iecavas un Bauskas apvedceļus” (abi dokumenti turpmāk kopā – Izpēte), finanšu un ekonomiskos aprēķinus “Par valsts galvenā autoceļa A7 Rīga – Bauska – Lietuvas robeža posma no Ķekavas apvedceļa līdz Bauskai pārbūves finansēšanas iespējām” u.c.;
4.4.2. PPP iepirkuma dokumentācijas izstrādes vajadzībām Izpildītājam būs pieejama Ķekavas apvedceļa PPP projekta dokumentācija tādā apjomā, kāds pamatoti nepieciešams Iepirkuma līgumā noteiktā darba izpildei;
4.4.3. Izdiskutēt ar Pasūtītāju un rakstiski pamatot Bauskas apvedceļa PPP projektam piemērotākās iepirkuma procedūras izvēli, salīdzinot to ar citām iespējamām iepirkuma procedūrām (ieguvumi, zaudējumi, riski). Papildus tekstuālajai daļai salīdzinājuma rezultātus apkopot tabulas veidā;
4.4.4. Identificēt Bauskas apvedceļa PPP projekta īstenošanas riskus, tai skaitā riskus, kas saistīti ar nekustamo īpašumu atsavināšanu Bauskas apvedceļa PPP projekta vajadzībām, ņemot vērā, ka Bauskas apvedceļa PPP projektam nav izstrādāts būvprojekts minimālā sastāvā un nekustamie īpašumi Bauskas apvedceļa PPP projekta īstenošanai tiks atsavināti, pamatojoties uz Izpēti (Bauskas apvedceļa PPP projekts tiks īstenots pēc tā saucamā “koridora principa”), riskus, kas saistīti ar Rail Baltica projekta īstenošanas ietekmi uz Bauskas apvedceļa PPP projektu (Pasūtītājs sniegs Izpildītājam tā rīcībā esošo aktuālo informāciju par Rail Baltica projekta īstenošanas gaitu un tehniskajiem risinājumiem, kas ietekmē Bauskas apvedceļa PPP projekta īstenošanu, un puses kopīgi meklēs piemērotāko risinājumu Bauskas apvedceļa PPP projektam); novērtēt identificēto risku ietekmi uz Bauskas apvedceļa PPP projektu un sniegt priekšlikumus risku mazināšanai;
4.4.5. Pamatojoties uz izvēlēto PPP iepirkuma procedūru, ne vēlāk kā 2 (divu) nedēļu laikā pēc PPP iepirkuma procedūras izvēles apstiprinājuma e-pasta saņemšanas no Pasūtītāja, iesniegt Pasūtītājam apstiprināšanai  detalizētu Darba izpildes grafiku līdz finanšu noslēgumam un Bauskas apvedceļa PPP līguma noslēgšanai, katram posmam norādot iespējamos riskus, kas var apdraudēt termiņu ievērošanu (Izstrādājot Darba izpildes grafiku, ņem vērā Iepirkuma līguma 4.2. apakšpunktā noteiktos Darba izpildes posmus); regulāri sekot līdzi Darba izpildes grafika izpildei, savlaicīgi ziņot Pasūtītājam par iespējamām novirzēm no plānotā Darba izpildes grafika; 
4.4.6. Izstrādāt risku sadales matricu atbilstoši Eiropas Savienības statistikas biroja (EUROSTAT) aktuālajām PPP statistiskās uzskaites vadlīnijām, ņemot vērā, ka Bauskas apvedceļa PPP projekta aktīvi provizoriski tiek uzskaitīti privātā partnera aktīvu bilancē, neradot nevēlamu ietekmi uz vispārējās valdības budžeta bilanci un parādu;
4.4.7. Veikt Latvijas, Eiropas Savienības un Eiropas Ekonomiskās zonas kopējā tirgus analīzi, lai pārliecinātos, ka Bauskas apvedceļa PPP projekts atbilst tirgus situācijai un ir pietiekams potenciālo kandidātu skaits (sagatavot potenciālo kandidātu sarakstu), kas atbilst kandidātiem izvirzāmajām PPP iepirkuma prasībām;
4.4.8. Izstrādāt apspriedes ar piegādātājiem “Atvērto durvju dienas” (angl. - Open Days) plānu, organizēt šo pasākumu pēc Pasūtītāja izvēles klātienē Pasūtītāja telpās vai MS Teams platformā, sagatavot šim pasākumam prezentācijas latviešu un/vai angļu valodās, piedalīties apspriedēs ar piegādātājiem, apkopot un izanalizēt piegādātāju izteiktos priekšlikumus un pēc diskusijas ar Pasūtītāju ievērtēt priekšlikumus PPP iepirkuma dokumentācijas projektā;
4.4.9. Pēc nepieciešamības piedalīties finansētāju veiktajā Bauskas apvedceļa PPP projekta izvērtēšanas procesā un pasākumos “Novērtēšanas misijas” (angl. - Appraisal Missions), savas kompetences ietvaros līdzdarboties finansētāju pieprasītās informācijas sagatavošanā;
4.4.10. Izstrādāt pilnu Bauskas apvedceļa PPP projekta iepirkuma dokumentāciju kvalifikācijas kārtai un atlases kārtai[footnoteRef:4] (bez izņēmuma ieskaitot PPP līguma projektu ar pielikumiem) saskaņā ar spēkā esošo normatīvo aktu prasībām (t.sk. prasībām attiecībā uz publisko būvdarbu līgumos obligāti ietveramiem noteikumiem un prasībām zaļajam publiskajam iepirkumam), Pasūtītāja iekšējo normatīvo aktu prasībām, ciktāl tās attiecas uz Bauskas apvedceļa PPP projektu, kā arī labāko starptautisko praksi PPP jomā. Izstrādājot PPP iepirkuma līgumu, tam jāatbilst ārpus bilances uzskaites prasībām un jāparedz mehānisms, lai šis aktīvu uzskaites princips saglabātos PPP iepirkuma procedūras laikā un visā Bauskas apvedceļa PPP līguma darbības laikā. Visu PPP iepirkuma dokumentāciju sagatavot angļu un latviešu valodās izņemot Bauskas apvedceļa PPP līguma projekta pielikumu, kas nosaka tehniskās prasības projektēšanai, būvdarbiem, uzturēšanai un atpakaļnodošanai, kuru Pasūtītāja speciālisti sagatavos tikai latviešu valodā un kuru Izpildītājs izskatīs un pilnveidos no finanšu un juridiskā aspekta, tai skaitā salāgojot ar pārējiem PPP iepirkuma dokumentiem; [4:  Ja PPP iepirkuma procedūras izvēles rezultātā atbilstoši Darba Uzdevuma 4.4.3. apakšpunkta prasībām tiks izvēlēta procedūra, kas paredz sarunu vešanu ar pretendentiem, Pasūtītājam būs jāsagatavo atlases nolikums ar pielikumiem gan pretendentu sākotnējo piedāvājumu atlasei, gan atlases nolikums ar pielikumiem pretendentu labāko un galīgo piedāvājumu atlasei.] 

4.4.11. Sagatavot skaidrojumu projektus par PPP iepirkuma dokumentāciju tās saskaņošanas procesā ar Centrālo finanšu un līgumu aģentūru un citam atbildīgajām institūcijām normatīvajos aktos noteiktajā kārtībā;
4.4.12. Veikt citas darbības šajā daļā noteikto uzdevumu sekmīgai un savlaicīgai izpildei.

4.5.  Otrās daļas ietvaros veicamie darbi:

4.5.1. Kā ekspertam piedalīties PPP iepirkuma procedūrā, tai skaitā:
4.5.1.1. Publisko iepirkumu likumā noteiktajos termiņos gatavot atbilžu projektus uz kandidātu un pretendentu jautājumiem izskatīšanai PPP iepirkuma komisijā;
4.5.1.2. Sagatavot jautājumus kandidātiem un pretendentiem par iesniegtajiem piedāvājumiem, piedalīties kandidātu un pretendentu sniegto atbilžu izskatīšanā;
4.5.1.3. Ja ir izvēlēta PPP iepirkuma procedūra, kas paredz sarunu vešanu ar pretendentiem par iesniegtajiem piedāvājumiem, piedalīties sarunās ar pretendentiem, protokolēt sarunas, piedalīties pretendentu iesniegto priekšlikumu apkopošanā un veikt to analīzi; pēc sarunu rezultātiem sagatavot PPP iepirkuma dokumentācijas grozījumu priekšlikumus izskatīšanai PPP iepirkuma komisijā;
4.5.1.4. PPP iepirkuma komisijas uzdevumā sniegt ekspertu viedokli par pretendentu iesniegtajiem piedāvājumiem;
4.5.1.5. Pārbaudīt pretendentu iesniegto finanšu modeļu funkcionēšanu, to atbilstību PPP iepirkumā noteiktajām finanšu modeļu izstrādes prasībām un pretendentu iesniegtajām finanšu modeļu rokasgrāmatām; pārbaudīt finanšu modeļos atspoguļotās finanšu informācijas korektumu un pilnīgumu; sagatavot jautājumus pretendentiem un izanalizēt pretendentu sniegtās atbildes par finanšu modeļiem; izanalizēt pretendentu finanšu modeļu izmaksas pēc to veidiem, izmaksu atbilstību tirgus situācijai un uz šīs analīzes bāzes sagatavot informatīvā ziņojuma projektu par Satiksmes ministrijas ilgtermiņa saistībām pirms PPP iepirkuma rezultātu paziņošanas;
4.5.1.6. Izstrādāt modelēšanas rīku pieejamības maksājumu aprēķinu veikšanai (Excel tabulas veidā), kurā, ievadot datus, tiek ģenerēts pieejamības maksājuma aprēķins, kā arī izstādāt šī rīka lietošanas instrukciju;
4.5.1.7. Sagatavot paskaidrojumus un pārstāvēt publisko partneri Iepirkumu uzraudzības birojā par PPP iepirkuma procedūras laikā saņemtajiem iesniegumiem;
4.5.1.8. Līdz Bauskas apvedceļa PPP līguma noslēgšanai, kā arī papildus vēl Bauskas apvedceļa projektēšanas un būvdarbu periodā (plānotais Bauskas apvedceļa projektēšanas un būvdarbu laiks ir 3 (trīs) gadi pēc Bauskas apvedceļa PPP līguma noslēgšanas) un 1 (vienā) ziemas – vasaras uzturēšanas darbu sezonā (plānotais laiks ir 1 (viens) gads pēc Bauskas apvedceļa būvdarbu pabeigšanas akta parakstīšanas) pārstāvēt publisko partneri visās tiesu instancēs, ja radušies strīdi saistībā ar Bauskas apvedceļa PPP projekta iepirkumu, Bauskas apvedceļa PPP līguma, tā grozījumu noslēgšanu vai izpildi, kā arī saistībā ar jebkuriem citiem strīdiem par Bauskas apvedceļa PPP projektu (Pasūtītājs, izvērtējot nepieciešamību un apstākļus, ir tiesīgs pēc saviem ieskatiem rakstveidā uzdot Izpildītajam pārstāvēt Pasūtītāju tiesā vai izvēlēties citu pārstāvi. Administratīvā procesa likuma vai citu normatīvo aktu noteikts aizliegums vai ierobežojums Izpildītajam un/vai tā speciālistiem pārstāvēt Pasūtītāju tiesā netiks uzskatīts par Izpildītāja un/vai tā speciālistu neizpildītu darba uzdevumu. Ja normatīvie akti noteic aizliegumu vai ierobežojumu kādam konkrētam Izpildītāja speciālistam pārstāvēt Pasūtītāju tiesā, Izpildītājs, vienojoties ar Pasūtītāju, ir tiesīgs piedāvāt citu speciālistu, kura darba stundas likme tiks noteikta atbilstoši Finanšu piedāvājumā norādītajai darba stundas likmei par šajā punktā noteiktā darba izpildi).
4.5.1.9. Piedalīties un konsultēt Pasūtītāju sarunās ar uzvarējušā pretendenta izvēlētajiem finansētājiem, nepieciešamības gadījumā sagatavot Bauskas apvedceļa PPP līguma un/vai informācijas apmaiņas līguma grozījumu projektus atbilstoši sarunu rezultātiem;
4.5.1.10. Koordinēt Eiropas Savienības statistikas biroja (EUROSTAT) vai Centrālas Statistikas pārvaldes viedokļa saņemšanas procesu, tai skaitā izstrādāt nepieciešamos dokumentus un sagatavot skaidrojumus par to, ka Bauskas apvedceļa PPP projekta aktīvi provizoriski tiek uzskaitīti privātā partnera aktīvu bilancē, neradot nevēlamu ietekmi uz vispārējās valdības budžeta bilanci un parādu;
4.5.1.11. Piedalīties finanšu noslēguma procesā, tai skaitā finanšu noslēguma izmēģinājumos (angl. Financial Close Dry-Runs), pārbaudīt un nepieciešamības gadījumā ierosināt uzvarējušam pretendentam veikt labojumus finanšu noslēguma rokasgrāmatā un saistītajos dokumentos, pārbaudīt finansēšanas likmes, pārbaudīt finanšu noslēguma brīža finanšu modeļa atbilstību uzvarējušā pretendenta PPP iepirkumā iesniegtā finanšu modeļa galīgajai versijai (labākais un galīgais piedāvājums);
4.5.1.12. Koordinēt Bauskas apvedceļa PPP līguma un informācijas apmaiņas līguma parakstīšanas procesu, t.sk., pārbaudīt visu PPP iepirkumā noteikto Bauskas apvedceļa PPP līguma noslēgšanas nosacījumu izpildi Bauskas apvedceļa PPP līguma noslēgšanas procesā;
4.5.1.13. Nodrošināt informācijas apmaiņas līguma projekta, Bauskas apvedceļa PPP līguma projekta un tā pielikumu galīgo redakciju saskaņošanu ar iesaistītajām pusēm un sagatavot šos dokumentus parakstīšanai; sagatavot Bauskas apvedceļa PPP projekta uzsākšanas sertifikāta projektu latviešu un angļu valodās;
4.5.1.14. Līdzdarboties informatīvā ziņojuma, rīkojuma projekta un saistīto dokumentu projektu izstrādē iesniegšanai Ministru kabinetā par Satiksmes ministrijas ilgtermiņa saistību uzņemšanos pēc finanšu noslēguma un PPP līguma noslēgšanas, tai skaitā pārbaudīt pieejamības maksājumu un pievienotās vērtības nodokļa sadalījuma pa gadiem korektumu;
4.5.1.15. Nepieciešamības gadījumā sagatavot atzinumus, ka darījums atbilst normatīvajiem aktiem, ir finansiāli sabalansēts, atbilst tirgus situācijai un publiskā partnera interesēm;
4.5.1.16. Regulāri apzināt, uzraudzīt un ziņot Pasūtītājam par riskiem, kas var apdraudēt PPP iepirkuma procesa sekmīgu pabeigšanu, kā arī sniegt priekšlikumus, lai novērstu vai mazinātu šos riskus;
4.5.1.17. Sniegt eksperta viedokli ar PPP iepirkumu saistītajos jautājumos, sagatavot ar uzdevuma izpildi nepieciešamos dokumentu projektus un veikt citus uzdevumus sekmīgai PPP iepirkuma procedūras pabeigšanai, finanšu noslēguma sasniegšanai un Bauskas apvedceļa PPP līguma noslēgšanai.
4.5.2. PPP Iepirkuma procedūrā iesaistītie Izpildītāja speciālisti kā eksperti paraksta neieinteresētības apliecinājumus atbilstoši Publisko iepirkumu likuma 25. panta trešajai daļai.

4.6.  Trešās daļas ietvaros veicamie darbi:

Pēc nepieciešamības un tikai pamatojoties uz Pasūtītāja rakstiski (e-pastā vai citādi) atsevišķi dotu uzdevumu Bauskas apvedceļa projektēšanas un būvdarbu laikā (plānotais projektēšanas un būvdarbu laiks ir 3 (trīs) gadi pēc Bauskas apvedceļa PPP līguma noslēgšanas) un 1 (vienā) ziemas - vasaras uzturēšanas darbu sezonā (plānotais laiks ir 1 (viens) gads pēc Bauskas apvedceļa būvdarbu pabeigšanas akta parakstīšanas) sniegt finanšu un juridiskās konsultācijas, izvērtēt dokumentus un sagatavot dokumentu projektus saistībā ar Bauskas apvedceļa PPP projekta īstenošanu, tai skaitā (saraksts nav izsmeļošs):
4.6.1. izvērtēt nepieejamības gadījumu atbilstību noslēgtajam Bauskas apvedceļa PPP līgumam;
4.6.2. pārbaudīt privātā partnera iesniegtos pieejamības maksājumu rēķinus, ieskaitot indeksācijas aprēķinu;
4.6.3. pārstāvēt publiskā partnera intereses sarunās ar privāto partneri, valsts un pašvaldību institūcijām, citām trešajām personām, sagatavot šī uzdevuma izpildei nepieciešamos dokumentu projektus;
4.6.4. veikt citus uzdevumus Bauskas apvedceļa PPP projekta sekmīgai īstenošanai projektēšanas, būvdarbu un vienas vasaras - ziemas uzturēšanas periodā.
	
Pasūtītājs
VSIA “Latvijas Valsts ceļi"
Valdes priekšsēdētājs
Mārtiņš Lazdovskis

	
Izpildītājs
SIA “Deloitte Latvia” 
Prokūrists
Andris Liepiņš




DOKUMENTS IR PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU


43
Līgums Nr.LVC/2025/1.8/AC/89

